钦定古今图书集成/理学汇编/学行典/第119卷 > 朱子大全集 > 《答何叔京》
## 钦定古今图书集成/理学汇编/学行典/第119卷 > 朱子大全集 > 《答何叔京》

《心说》已谕。但所谓圣人之心，如明镜止水，天理纯全
者，即是存处。但圣人则不操而常存耳，众人则操而
存之。方其存时，亦是如此，但不操则不存耳。存者，道
心也；亡者，人心也。心一也，非是实有此二心，各为一
物，不相交涉也，但以存亡而异其名耳。方其亡也，固
非心之本然，亦不可谓别是一个有存亡出入之心，
却待反本还原，别求一个无存亡出入之心来换，却
只是此心。但不存便亡，不亡便存，中闲无空隙处。所
以学者必汲汲于操存，而虽舜禹之圣，亦以精一为
戒也。且如世之有安危治乱，虽尧舜之圣，亦只是有
治安而无危乱耳。岂可谓尧舜之世无安危治乱之
可名耶？